《梦湘肯堂叠前韵复我因顺和之》
清代·江云龙

大儒盗诗书，大官盗庾廪。颜稷遇殊途，惠蹠生异禀。

豺虎欺岁凶，螟螣贼岁稔。鹪{冥鸟}稳睫巢，鼹鼠饱河饮。

鸡犬舐剩丹，蝇蚋拾馀沈。凡此芸芸生，实难一一品。

中疑辞或枝，色厉内多荏。离朱视必明，师旷听必审。

渊明圣之徒，有解不求甚。昌黎诡于文，天孙织云锦。

大风扬秕糠，长河走砂碜。奈何一蹉跌，只足怜夔踸。

嗟余才力薄，六马朽索懔。坐井蛙不旋，竭泽鱼初淰。

先生好六经，日日鸠醉椹。更得主人贤，向趾请席衽。

河马行负图，宝龟应卜朕。定{古见}文运昌，后学争来谂，换骨予大药，咽气谢凡饪。

江左起王谢，眼中无刘沈。颇闻大憝诛，四裔兵革寝。

且图眠食安，肝鬲息雕锓。吾舌固尚在，愿学寒蝉噤。

约作梦中游，得趣同忘枕。

作者简介：江云龙，字润生，号静斋，合肥人。光绪庚寅进士，改庶吉士，授编修。江苏候补知府。有《师二明斋遗稿》。